VSL Sklep III Cp 735/2025
Sodišče: Višje sodišče v Ljubljani
Oddelek: Civilni oddelek
ECLI: ECLI:SI:VSLJ:2025:III.CP.735.2025
Evidenčna številka: VSL00085833
Datum odločbe: 09.06.2025
Senat, sodnik posameznik: dr. Vesna Bergant Rakočević (preds.), Zvone Strajnar (poroč.), Maša Butenko
Področje: DEDNO PRAVO - PRAVO EVROPSKE UNIJE
Institut: mednarodna pristojnost slovenskega sodišča - izrek nepristojnosti po uradni dolžnosti - zapuščinski
postopek - običajno prebivališče
Zveza: Uredba (EU) št. 650/2012 Evropskega parlamenta in Sveta z dne 4. julija 2012 o pristojnosti, pravu,
ki se uporablja, priznavanju in izvrševanju odločb in sprejemljivosti in izvrševanju javnih listin v dednih
zadevah ter uvedbi evropskega potrdila o dedovanju člen 4, 15
Jedro
Sodišče mora opraviti preizkus mednarodne pristojnosti po uradni dolžnosti. Te obveznosti pa ne more
uresničiti brez sodelovanja dedičev, ki morajo navesti oziroma se izjaviti o pomembnih okoliščinah, ki
vplivajo na odločitev o pristojnosti.
Izrek
Pritožba se zavrne in se potrdi sklep sodišča prve stopnje.
Obrazložitev
1. Sodišče prve stopnje je sklenilo, da ni pristojno za odločanje o dedovanju po A. A., potem ko je ugotovilo,
da je imel zapustnik v trenutku smrti običajno bivališče v Zvezni Republiki Nemčiji, zato je pristojno za
odločanje o celotnem dedovanju sodišče omenjene države.
2. Dedič B. B. je v pritožbenem roku predlagal sodišču, da o zadevi ponovno odloči, ker je zapustnik zadnjih
sedem let bival v Sloveniji. Navedel je še, da na poziv sodišča ni odgovoril, ker je bil odsoten od decembra do
konca februarja, da je imel zapustnik stalno bivališče v Republiki Sloveniji na naslovu C. 2, D., da njegova
zapuščina obsega denarna sredstva na bančnih računih ter osebno vozilo. Pritožbi je priložil izpisek nemške
                               1 / 3
banke, iz katerega je razvidno, da je pošto (izpisek iz bančnega računa) pošiljala na naslov v Sloveniji.
3. Pritožba ni utemeljena.
4. Sodišče prve stopnje je izhajajoč iz podatkov smrtovnice, da je bil zapustnik državljan Zvezne Republike
Nemčije in da je imel stalno prebivališče v ZR Nemčiji, moralo najprej preizkusiti, ali je podana njegova
pristojnost za odločanje v tej zapuščinski zadevi. Ker sta tako ZR Nemčija kot R Slovenija članici Evropske
Unije, veljajo zanju enotna pravila o mednarodni pristojnosti v dednih zadevah. Določena so v Uredbi (EU)
št. 650/2012 Evropskega parlamenta in Sveta z dne 4. 7. 2012 o pristojnosti, pravu, ki se uporablja,
priznavanju in izvrševanju odločb in sprejemljivosti in izvrševanju javnih listin v dednih zadevah ter uvedbi
evropskega potrdila o dedovanju (v nadaljevanju Uredba).
5. Uredba v 4. členu določa, da se o celotnem dedovanju ter o celotni zapuščini zapustnika, ki jo je ta imel ob
smrti, odloča pred enim sodiščem in v enem zapuščinskem postopku (ne glede na to, kje se premoženja
zapustnika nahaja), pred sodiščem države članice, v kateri je imel zapustnik ob smrti običajno prebivališče. V
zvezi z opredelitvijo običajnega prebivališča zapustnika Uredba v 23. točki uvodnih določil določa, da mora
organ, ki obravnava dedovanje, oceniti vse okoliščine življenja zapustnika v letih pred njegovo smrtjo in ob
njegovi smrti, pri čemer mora upoštevati vsa pomembna dejstva, zlasti kako dolgo in kako pogosto je
zapustnik bival v zadevni državi, pa tudi pod kakšnimi pogoji in zakaj je tam bival. Tako določeno običajno
bivališče bi moralo izkazovati posebej tesno in trdno povezavo z zadevno državo, upoštevajoč posebne cilje
Uredbe.
6. Sodišče mora opraviti preizkus mednarodne pristojnosti po uradni dolžnosti. Te obveznosti pa ne more
uresničiti brez sodelovanja dedičev, ki morajo navesti oziroma se izjaviti o pomembnih okoliščinah, ki
vplivajo na odločitev o pristojnosti. Ker prvostopenjsko sodišče ni razpolagalo s pravno odločilnimi dejstvi za
določitev običajnega prebivališča, je dediča z dopisom z dne 13. 2. 2025 pozvalo, naj mu v roku 15 dni
sporoči, v kateri državi je zapustnik živel v zadnjih petih letih pred smrtjo, kje je preživel večino časa, kako
pogosto je bil v Sloveniji, zakaj je imel prijavljeno stalno bivališče v Nemčiji in ne v Sloveniji, ali je v
Nemčiji že v teku zapuščinski postopek oz. ali se je ta pred pristojnimi organi ZR Nemčije že vodil. Hkrati je
dediča opozorilo, da bo v primeru neodziva štelo, da je imel zapustnik običajno bivališče na naslovu svojega
stalnega bivališča.
7. Dedič se v odrejenem roku na omenjeni poziv sodišča ni odzval, zato je prvostopenjsko sodišče štelo, da je
imel zapustnik v času smrti običajno prebivališče v ZR Nemčiji in da je sodišče te države pristojno za
odločanje tako o njegovi zapuščini v Republiki Sloveniji kot tudi o zapuščini v ZR Nemčiji. Ker
prvostopenjsko sodišče po Uredbi za sojenje v tej zadevi ni pristojno, se je pravilno izreklo za nepristojno
(15. člen Uredbe).
8. Dedič v pritožbi svoj neodziv na poziv sodišča opravičuje s trditvami o začasni odsotnosti, ki jih ni ne
utemeljil ne izkazal, zato ne morejo biti upoštevne. Odločitve prvostopenjskega sodišča pa tudi ne uspe
izpodbiti z navedbo, da je imel zapustnik stalno prebivališče v Republiki Sloveniji. Navedeno okoliščino je
zapuščinsko sodišče preverilo in ne drži. Zapustnik je imel prijavljeno prebivališče v ZR Nemčiji in ne v R
Sloveniji. Na pravilnosti izpodbijane odločitve pa ne more vplivati niti pritožbena navedba, ki jo je dedič
prvič podal šele v pritožbi, da je zapustniku nemška banka 7. 1. 2025 poslala izpisek iz bančnega računa na
naslov v Sloveniji 1. Zgolj ta okoliščina ne more vplivati na drugačen zaključek glede zapustnikovega
običajnega prebivališča ob njegovi smrti in s tem na pravilnost izpodbijane odločitve.
                               2 / 3
9. Očitno je v dedičevem interesu, da bi o dedovanju po zapustniku odločalo slovensko sodišče, vendar pa ni
zatrjeval in izkazal okoliščin, ki bi pogojevale drugačno odločitev od sprejete. Glede na navedeno je
izpodbijana odločitev pravilna, zato je bilo treba pritožbo zavrniti kot neutemeljeno in potrditi sklepsodišča
prve stopnje (2. točka 365. člena Zakona o pravdnem postopku v zvezi s 163. členom Zakona o dedovanju).
-------------------------------
1 Naslov, ki se navaja, je dedičev naslov.
Datum zadnje spremembe: 24.10.2025
Powered by TCPDF (www.tcpdf.org)
                               3 / 3